Oorwinning vir polisieman met posttraumatiese stresversteuringArgieffoto: Phillip Bruwer Die vakbond Solidariteit het Vrydag namens een van hul lede, sersant Armand Gerber, ŉ oorwinning behaal toe die arbeidshof in Kaapstad beslis het dat hy weer in sy administratiewe posisie heraangestel en alle dissiplinêre aksies teen hom gestaak moet word. Dit volg nadat Solidariteit genoodsaak was om die hof te nader omdat die polisiebestuur op 16 Februarie vanjaar vir Gerber, wat aan posttraumatiese stresversteuring ly, na ŉ hof ontplooi het om gevangenes te vervoer. Posttraumatiese stresversteuring is in 2014 by Gerber gediagnoseer nadat hy ŉ traumatiese insident ervaar het terwyl hy aan diens was. Die polisie het Gerber tot en met 2020 onbevoeg verklaar om ŉ vuurwapen te hanteer en hy is ná die diagnose in ŉ administratiewe pos geplaas. Volgens Anton van der Bijl, hoof van Solidariteit se Sentrum vir Billike Arbeidspraktyke, word Gerber by die hof blootgestel aan spanningsvolle en gevaarlike scenario’s wat hy nie in staat is om te hanteer nie. “Ons sou verwag het dat hy met meer omsigtigheid en simpatie hanteer sou word, maar dit het nie gebeur nie,” het Van der Bijl gesê. Van der Bijl voer aan die polisie is volgens die wet op beroepsgesondheid en -veiligheid wetlik verplig om ŉ werkplek te skep wat heeltemal vry is van enigiets wat beserings of siektes kan veroorsaak. “Die polisie het egter in hul plig versuim om ŉ werknemer wat nie sy eie veiligheid asook die veiligheid van sy kollegas kan waarborg nie, te beskerm,” het Van der Bijl bygevoeg. “Ons is verheug oor die uitspraak, wat net weereens die konsep van onwettige instruksies definieer. Ons is bly dat die howe die nodige sensitiwiteit aan die dag kon lê,” het Van der Bijl saamgevat.